**Pripomienky Vysokej školy manažmentu v Trenčíne k návrhu novely**

**zákona o VŠ**

Naše úvodné pripomienky sa netýkajú priamo textu novely, ale adresujú dva problémy v oblasti nerovnosti šancí verejných a súkromných vysokých škôl, ktoré novela nerieši napriek tomu, že sa vláda SR k riešeniu nerovnosti šanci zaväzuje v Národnom programe reforiem Slovenskej republiky 2012:

* Nerieši sa zrovnoprávnenie súkromných VŠ s verejnými VŠ v prístupe k prostriedkom na vedu a výskum v grantových agentúrach VEGA, KEGA a k tzv. inštitucionálnym prostriedkom na výskum.
* Neuvažuje sa o poskytovaní štipendií študentom denného doktorandského štúdia.

V obidvoch prípadoch ide o činnosť VŠ, ktorá sa hodnotí pri komplexnej akreditácii. Ak sa nebude uvažovať o riešení tohto problému v rámci novely, dovoľujeme si navrhnúť namiesto toho vložiť do novely text, ktorým sa budú špecifikovať kritéria, ako, ak vôbec, sa bude v týchto prípadoch hodnotiť aktivita súkromných VŠ.

**Ďalšie pripomienky:**

* §54b, odsek 6, ktorým sa zavádza Register študijných programov vyžaduje, aby ku každému predmetu boli uvedení aj všetci jeho učitelia so všetkými svojimi titulmi. Táto požiadavka prinesie obrovské množstvo zbytočnej administratívy. V súčasnosti existuje 8600 študijných programov, z ktorých každý má niekoľko desiatok predmetov, z ktorých väčšinu vyučujú paralelne niekoľkí učitelia. Počet záznamov v takejto databáze sa dá preto odhadnúť na niekoľko sto tisíc. Register nezjednoduší informovanosť, skôr spôsobí informačné zahltenie.
* §74, odsek 4 má diskriminačný charakter. Zakazuje pracovníkom pôsobiť na iných vysokých školách (nad 58 hodín týždenne), nie však na iných pracoviskách vrátane SAV, či rezortných výskumných ústavov. Takéto náhle prerušenie spôsobí nedostatok učiteľov, ktorí vyučovali rovnaké alebo podobné predmety aj mimo svojej materskej školy. Preto by jeho pôsobnosť bolo treba odložiť o niekoľko rokov s tým, že v medziobdobí VŠ budú musieť hľadať náhradné riešenie, resp. daný študijný program ukončiť.
* §76 neobsahuje žiadne termíny, ktorými by malo byť habilitačné alebo inauguračné konanie viazané. Treba ich tam dať alebo ním iniciovať vznik vyhlášky, ktorou sa datovanie spresní. Limity by mali byť určené pre všetky úrovne, na ktorých sa proces odohráva - fakulta, vysoká škola, ministerstvo školstva, kancelária prezidenta.
* §83 – aj naďalej nebude ministerstvo viazané stanoviskom Akreditačnej komisie. To Slovenskú republiku automaticky vyraďuje z európskeho registra kvality ENQA, nakoľko AK má byť v zmysle jeho stanov nezávislou organizáciou, ktorej rozhodnutia sú konečné a záväzné.
* Dĺžka magisterského štúdia sa stanovuje na obdobie od 1-3 rokov (§53, 4a). Pre budúcnosť hrozí, že VŠ môžu z rýdzo obchodných (marketingových) dôvodov akreditovať Mgr. na úrovni 60 kreditov, teda 1 roka. (Do istej miery budú k tomu aj tlačené zákazom paralelných úväzkov učiteľov na viacerých školách a tým de facto znížením ich disponibilného počtu.) Skrátenie povedie s veľkou pravdepodobnosťou k zníženiu kvality štúdia. Odporúčame, aby Mgr štúdium nesmelo byť kratšie ako dva roky.
* Dĺžka externého štúdia sa zvyšuje o jeden rok s cieľom, aby sa zvýšila jeho kvalita (§53,4b). Domnievame sa, že tento predpoklad nie je odôvodnený pri zastaraných formách externého štúdia. Súčasné formy externého štúdia s využitím elektronického vyučovania, aké odporúča aj Národný program reforiem SR 2012, nielen že externé štúdium robí rovnocenným s denným štúdiom, ale môže byť aj kvalitnejšie, pretože kontakt pedagógov a študentov môže byť každodenný a intenzívny. Odporúčame preto, aby sa novela zákona sústredila na skvalitňovanie štúdia inými formami, najmä elektronicky, ako je predlžovanie štúdia. VŠM má v tejto oblasti desaťročné skúseností a je pripravená organizovať pre záujemcov inštruktáže a/alebo konzultácie.

Bratislava 25.7.2012

MUDr. Branislav Lichardus, DrSc., Dr.h.c.

profesor a rektor VŠM